《赠郡经历韩君美》
宋代·陈著

易为六经彝训祖，诗关万里风化机。
周孔派外谁复得，商赐言后知者谁。
穿凿簸弄到今日，家自为诗人自易。
数不及理数亦妄，吟而无用吟何益。
京房辈，晚唐诗，
悖谬之渠漓之靡。虽不能为本真累，
能误来者滔滔地。鄞幕多缘奎壁照，
铁做脊梁主公道。有时发经本旨坐虎皮，
有时续古正音斥蝉噪。老夫耄矣不出山，
宿学已堕寒灰閒。卓哉斯文有可宗，
身虽不前心已攀。二松主人忽传意，
谓曾齿及穷姓了。生来欠识韩荆州，
我亦自分陈无己。此心胡为乎来哉，
清风明月肝胆开。满天下是事为事，
终归敏手经纶才。人文所以经天地，
直须掀揭山火贲。民事所以寿根本，
要使人人歌既醉。自顾光阴迫下舂，
犹欲拭目儒术功。不能颂泰交于风云之表，
亦可歌丰年于畎亩之中。

作者简介：（一二一四～一二九七），字谦之，一字子微，号本堂，晚年号嵩溪遗耄，鄞县（今浙江宁波）人，寄籍奉化。理宗宝祐四年（一二五六）进士，调监饶州商税。景定元年（一二六○），为白鹭书院山长，知安福县。